﻿>> În veci ortodocşi 
>>                de Adrian Păunescu 
>>   
>> De mic, sunt ortodox, ca toţi ai mei, 
>> aceasta e credinţa mea creştină, 
>> am învăţat cu tălpile să calc, 
>> cum am aflat că mâna se închină. 
>>   
>> Atunci am înţeles că sunt dator 
>> să nu cedez cumva vreunei noxe, 
>> ci să rămân, cu neamul meu cu tot, 
>> fidel pe veci credinţei mele ortodoxe. 
>>   
>> Ai mei puteau muri şi n-ar fi dat 
>> credinţa lor pe niciun fel de bunuri, 
>> nici dacă ar fi fost crucificaţi, 
>> nici dacă s-ar fi tras în ei cu tunuri. 
>>   
>> În anii dogmei, mi-am păstrat şi eu 
>> în fiece istorică furtună 
>> credinţa-n Dumnezeu, cum mi L-a dat, 
>> prin toţi ai mei, Biserica străbună. 
>>   
>> Şi m-am opus căderii în neant 
>> şi celor care dărâmau altare 
>> şi clopote-n Ardeal am construit 
>> şi calendare pentru fiecare. 
>>   
>> Şi "Noul Testament de la Bârlad" 
>> eu l-am crezut aducător de leacuri 
>> şi m-am zbătut ca să apară iar, 
>> la Alba, dup-aproape patru veacuri. 
>>   
>> Şi-am fost convins că niciun leninism 
>> credinţa ortodoxă n-o ajută 
>> ci, dimpotrivă, ateismul crunt 
>> ar vrea să o transforme-n surdomută. 
>>   
>> Dar dintr-odată ce mi-e dat să simt? 
>> a început la Bucureşti să crească 
>> un demonism bogat şi indecent, 
>> ce-ameninţă credinţa strămoşească. 
>>   
>> Nevolnicii lovesc în ortodocşi, 
>> îi tot mânjesc şi culpabilizează, 
>> îi fac răspunzători de bolşevism, 
>> îi umplu de lehamite şi groază. 
>>   
>> E clipa când mă simt dator să spun 
>> că nu ne poate frânge vijelia, 
>> că nu sunt bunuri pe acest pământ, 
>> ca să ne cumpere Ortodoxia. 
>>   
>> Noi nu putem să devenim mormoni 
>> sau, altceva, conform unei reţete, 
>> noi suntem ortodocşi definitiv 
>> oricât ar vrea cu droguri să ne-mbete. 
>>   
>> Eu n-am crezut ca, într-o zi, s-aud, 
>> această fărădelege epocală: 
>> "Ortodoxia naşte comunism!" 
>> Deci, să fugim de ea ca de o boală. 
>>   
>> Dar nu există-n lume avantaj 
>> cu care ar putea să ne îmbie 
>> catolici, evanghelici, protestanţi, 
>> să ne retragem din Ortodoxie. 
>>   
>> Precum nici noi pe nimeni nu silim 
>> să fie ortodox când nu o simte, 
>> noi suntem pe vecie ortodocşi, 
>> cu leagăne, cu vieţi şi cu morminte. 
>>   
>> Că nu ne poate nimeni mitui 
>> s-o părăsim pe mamă în etate 
>> din tragicul motiv că pe pământ 
>> există alte mame mai bogate. 
>>   
>> Ci noi, cu toate-acestea, chiar acum, 
>> când ni-i credinţa însăşi în pericol, 
>> îi salutăm pe ceilalţi fraţi creştini, 
>> că harul de-a iubi nu e ridicol. 
>>   
>> Şi îi iubim pe toţi aceşti creştini 
>> ce, dincolo de orice paradoxe, 
>> la rândul lor, respectă şi iubesc, 
>> pe credincioşii turlei ortodoxe. 
>>   
>> Dar, vai, se-ntâmplă zilnic un complot, 
>> o comedie pare tragedia, 
>> e în pericol cultul ortodox, 
>> se deromânizează România. 
>>   
>> Fii, Doamne, lângă noi, măcar acum, 
>> când sumbre acuzaţii se adună, 
>> ia-n mână crucea de la est, 
>> ai grijă de biserica străbună. 
>>   
>> Şi dă-ne dreptul de-a ne apăra 
>> chiar dacă de la fraţi asediul vine, 
>> permite-ne să fim în veci creştini, 
>> ca ortodocşi urmându-Te pe Tine. 
>>        
>>                         Adrian Păunescu 
>>   
 
